“ดาวฟิวเจอร์” รูดต่อ 300 จุด เซ่นตัวเลขจ้างงานสูงเกินคาด
“ดาวโจนส์ฟิวเจอร์” รูดต่อ 311 จุด เหลือ 29,671 จุด หลัง “สหรัฐ” เปิดตัวเลขการจ้างงานนอกภาคเกษตรเดือนก.ย. เพิ่มขึ้น 263,000 ตำแหน่ง ซึ่งสูงกว่าที่นักวิเคราะห์คาดการณ์ไว้
“ดาวฟิวเจอร์” รูดต่อกว่า 300 จุด หลัง “สหรัฐ” เปิดตัวเลขการจ้างงานนอกภาคเกษตรสูงเกินคาด
7 ต.ค. 2565

ดัชนีดาวโจนส์ฟิวเจอร์ร่วงลงอย่างต่อเนื่อง ล่าสุดดิ่งลงกว่า 300 จุด หลังสหรัฐเปิดเผยตัวเลขการจ้างงานนอกภาคเกษตรที่สูงกว่าคาด ซึ่งจะเป็นปัจจัยหนุนให้ธนาคารกลางสหรัฐ (เฟด) เร่งปรับขึ้นอัตราดอกเบี้ยต่อไป
โดย ณ เวลา 20:03 น. ตามเวลาไทย ดัชนีดาวโจนส์ฟิวเจอร์ลบ 311 จุด หรือ 1.04% สู่ระดับ 29,671 จุด
กระทรวงแรงงานสหรัฐเปิดเผยว่า ตัวเลขการจ้างงานนอกภาคเกษตรเพิ่มขึ้น 263,000 ตำแหน่งในเดือนก.ย. สูงกว่าที่นักวิเคราะห์คาดการณ์ที่ระดับ 250,000 ตำแหน่ง แต่ต่ำกว่าระดับ 315,000 ตำแหน่งในเดือนส.ค.
ส่วนอัตราการว่างงานลดลงสู่ระดับ 3.5% จากระดับ 3.7% ในเดือนส.ค.
ทั้งนี้ นักลงทุนมองว่า ตัวเลขจ้างงานที่สูงกว่าคาดดังกล่าว และอัตราว่างงานที่ลดลงสู่ระดับ 3.5% ในเดือนก.ย. เป็นการบ่งชี้ความแข็งแกร่งในตลาดแรงงานสหรัฐ และจะเป็นปัจจัยหนุนให้เฟดเร่งปรับขึ้นอัตราดอกเบี้ยต่อไป
นอกจากนี้ ตลาดยังถูกกดดันจากการที่อัตราผลตอบแทนพันธบัตรรัฐบาลสหรัฐดีดตัวขึ้นทันทีที่มีการเปิดเผยรายงานการจ้างงานดังกล่าว